รู้จัก Ethereum Mafia กลุ่มคนสำคัญ แห่งโลกคริปโทเคอร์เรนซี
สมาชิกกลุ่ม Ethereum Mafia เป็นใครกันบ้าง ? ลงทุนแมนจะเล่าให้ฟัง
18 ก.พ. 2565

รู้จัก Ethereum Mafia กลุ่มคนสำคัญ แห่งโลกคริปโทเคอร์เรนซี /โดย ลงทุนแมน
ในอดีต หลายคนอาจเคยได้ยินคำว่า PayPal Mafia 
ซึ่งใช้เรียกกลุ่มผู้ร่วมก่อตั้งและอดีตพนักงานบริษัท PayPal ที่แยกย้ายกันไปสร้างธุรกิจในวงการเทคโนโลยี จนส่งอิทธิพลต่อการเติบโตของอุตสาหกรรมอินเทอร์เน็ตยุคนั้นเป็นอย่างมาก
สำหรับปัจจุบัน ในโลกที่คริปโทเคอร์เรนซี กำลังเป็นกระแสร้อนแรง
ถ้าลองเปรียบเทียบเรื่องราวที่คล้ายกับ PayPal มากที่สุดแห่งหนึ่ง
คงจะเป็นเรื่องของกลุ่มผู้ร่วมก่อตั้ง “Ethereum”
รู้ไหมว่า นอกจากคุณ Vitalik Buterin ที่เราได้ยินชื่อกันบ่อย ๆ แล้ว
Ethereum ยังมีผู้ร่วมก่อตั้งอีก 7 คน 
ซึ่งภายหลังได้ออกไปสร้างผลิตภัณฑ์และบริการ ที่มีส่วนสำคัญในการพัฒนาวงการคริปโทเคอร์เรนซี ราวกับเป็น “Ethereum Mafia” ก็ว่าได้
แล้วสมาชิกกลุ่ม Ethereum Mafia เป็นใครกันบ้าง ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ในปี 2013 หรือราว 9 ปีที่แล้ว คุณ Buterin วัย 19 ปี เจ้าของนิตยสาร Bitcoin Magazine และหนึ่งในทีมพัฒนา Bitcoin ได้มีแนวคิดที่จะนำเอาเทคโนโลยีบล็อกเชน ไปใช้ทำธุรกรรมแบบไร้ตัวกลางประเภทอื่น นอกเหนือจากการโอนเงิน
เขาจึงได้เขียน Whitepaper สรุปหลักการของระบบบล็อกเชนและคริปโทเคอร์เรนซีใหม่ ชื่อว่า “Ethereum” ซึ่งมีฟีเชอร์ที่เรียกว่า “Smart Contracts”
โดย Smart Contracts เปิดให้คนมาสร้างแพลตฟอร์ม เพื่อนำเอาคริปโทเคอร์เรนซี ไปทำธุรกรรมระหว่างกัน เช่น ปล่อยกู้ ค้ำประกัน หรือซื้อขายสินทรัพย์ดิจิทัล
เอกสารดังกล่าว ได้ดึงดูดความสนใจของบุคคลในแวดวงคริปโทเคอร์เรนซี ให้มาเข้าร่วมทีมพัฒนาโปรเจกต์ ส่งผลให้เริ่มแรก Ethereum มีผู้ร่วมก่อตั้งทั้งหมด 8 คน
หลังจากนั้น Ethereum ก็เปิดตัวอย่างเป็นทางการ ในเดือนกรกฎาคม ปี 2015 
และจุดกระแสการใช้ประโยชน์จากคริปโทเคอร์เรนซี
เช่น Decentralized Finance เรียกสั้น ๆ ว่า DeFi ระบบการเงินไร้ตัวกลาง 
รวมถึงการซื้อขาย Non-Fungible Token หรือ NFT สินทรัพย์ดิจิทัลที่มีลักษณะเฉพาะตัว
อย่างไรก็ตาม ศักยภาพอันมหาศาลของ Ethereum ทำให้ผู้ร่วมก่อตั้งหลายคน มองเห็นโอกาสการทำธุรกิจในเชิงพาณิชย์ ซึ่งต่างจากคุณ Buterin ที่ต้องการให้ Ethereum เป็นองค์กรไม่แสวงหากำไร
ทำให้สุดท้าย ทุกคนตัดสินใจออกจาก Ethereum เพื่อไปสร้างธุรกิจเกี่ยวกับคริปโทเคอร์เรนซีด้วยตัวเอง
ทีนี้ เราลองมาดูเส้นทางของกลุ่มผู้ร่วมก่อตั้ง Ethereum แต่ละคน
- คุณ Anthony Di Iorio
เป็นผู้ก่อตั้งกลุ่มชุมชนผู้ชื่นชอบคริปโทเคอร์เรนซี ชื่อว่า Toronto Bitcoin Meetup Group ซึ่งทำให้เขาพบกับคุณ Buterin และได้อ่าน Whitepaper ของ Ethereum จนสนใจขอเข้าร่วมทีมด้วย
ในภายหลัง เขาออกไปก่อตั้งสตาร์ตอัป ทำธุรกิจแพลตฟอร์มกระเป๋าสินทรัพย์ดิจิทัล ชื่อว่า Jaxx ซึ่งมีผู้ใช้งานกว่า 1 ล้านบัญชี และต่อมาได้ขายกิจการไป
ปัจจุบัน คุณ Di Iorio ได้ประกาศอำลาวงการคริปโทเคอร์เรนซี โดยล่าสุด เขาถูกประเมินว่ามีทรัพย์สินมูลค่าประมาณ 7.2 หมื่นล้านบาท
- คุณ Charles Hoskinson
เป็นผู้ก่อตั้งสถาบันสอนความรู้เกี่ยวกับ Bitcoin จนถูกเชิญไปพูดที่งานของ Toronto Bitcoin Meetup Group ซึ่งทำให้รู้จักกับคุณ Di Iorio และถูกชักชวนเข้าร่วมทีม Ethereum ด้วย
ในภายหลัง เขาออกมาก่อตั้งบล็อกเชนใหม่ ชื่อว่า “Cardano” ซึ่งมีฟีเชอร์ Smart Contracts เช่นกัน
แต่พัฒนาระบบยืนยันธุรกรรมแบบ Proof of Stake ซึ่งต่างจาก Ethereum ที่ใช้ระบบ Proof of Work ทำให้ใช้พลังงานไฟฟ้าน้อยกว่า จนถูกเรียกว่าเป็น Ethereum Killer
ปัจจุบัน Cardano มีมูลค่าตลาดอยู่ที่ราว 1.1 ล้านล้านบาท สูงเป็นอันดับ 7 ของตลาดคริปโทเคอร์เรนซี และคุณ Hoskinson ถูกประเมินว่ามีทรัพย์สินมูลค่าประมาณ 1.9 หมื่นล้านบาท
- คุณ Gavin Wood
เป็นอดีต CTO ของ Ethereum รับหน้าที่เขียนโคด สร้างเครือข่ายของ Ethereum ขึ้นมาในช่วงแรก
รวมถึงยังเป็นผู้คิดค้น Solidity เป็นภาษาคอมพิวเตอร์ สำหรับใช้ในการเขียน Smart Contracts บนแพลตฟอร์มบล็อกเชน
ในภายหลัง เขาออกมาก่อตั้งบล็อกเชนใหม่ ชื่อว่า “Polkadot” ซึ่งใช้ระบบ Multichain เปิดให้สามารถเชื่อมต่อ หรือทำงานร่วมกับบล็อกเชนอื่น ๆ ได้
ปัจจุบัน Polkadot มีมูลค่าตลาดอยู่ที่ราว 6 แสนล้านบาท มีมูลค่ามากเป็นอันดับ 12 ในตลาดคริปโทเคอร์เรนซี และคุณ Wood ถูกประเมินว่ามีทรัพย์สินมูลค่าประมาณ 1.4 หมื่นล้านบาท
- คุณ Joseph Lubin
เป็นอดีตพนักงานสถาบันการเงินชื่อดังอย่าง Goldman Sachs ก่อนที่จะรู้จักกับคุณ Buterin และคุณ Di Iorio ผ่านงาน Toronto Bitcoin Meetup Group เช่นกัน จนได้เข้าร่วมทีมด้วย
ในภายหลัง เขาออกมาก่อตั้งบริษัท ConsenSys เพื่อสร้างผลิตภัณฑ์บนระบบบล็อกเชนของ Ethereum หนึ่งในนั้นคือ “MetaMask” แพลตฟอร์มกระเป๋าสินทรัพย์ดิจิทัลยอดนิยม ซึ่งล่าสุดมีผู้ใช้งานสูงถึง 21 ล้านบัญชีทั่วโลก
ปัจจุบัน ConsenSys มีมูลค่าธุรกิจอยู่ที่ราว 1.1 แสนล้านบาท เป็นสตาร์ตอัประดับยูนิคอร์น และคุณ Lubin ถูกประเมินว่ามีทรัพย์สินมูลค่าประมาณ 1.6 แสนล้านบาท
- คุณ Mihai Alisie 
เป็นผู้ร่วมก่อตั้งนิตยสาร Bitcoin Magazine กับคุณ Buterin และเมื่อถูกชักชวนมาร่วมทีม Ethereum ก็มีส่วนสำคัญอย่างมากในการวางโครงสร้างองค์กรช่วงบุกเบิก
ในภายหลัง เขาออกมาสร้างแพลตฟอร์มโซเชียลเน็ตเวิร์ก ชื่อว่า Akasha ซึ่งใช้ระบบจัดเก็บข้อมูลบนบล็อกเชนของ Ethereum โดยล่าสุด คุณ Alisie ถูกประเมินว่ามีทรัพย์สินมูลค่าประมาณ 1.6 หมื่นล้านบาท
- คุณ Jeffrey Wilcke
เคยทำงานอยู่กับ Mastercoin ซึ่งมีการทำ ICO (Initial Coin Offering) หรือการระดมทุนด้วยการเสนอขาย โทเคนดิจิทัลครั้งแรกของโลก ทำให้พอเข้าร่วมทีม Ethereum ก็กลายเป็นคนเขียนโคดที่สำคัญอีกรายหนึ่ง
ในภายหลัง เขาออกมาก่อตั้งบริษัท Grid Games ทำธุรกิจสตูดิโอผลิตเกม ตามความใฝ่ฝันวัยเด็ก โดยล่าสุด คุณ Wilcke ถูกประเมินว่ามีทรัพย์สินมูลค่าประมาณ 6.5 พันล้านบาท
- คุณ Amir Chetrit
เคยทำงานอยู่ในบริษัทอสังหาริมทรัพย์ แต่หลังเกิดวิกฤติเศรษฐกิจซับไพรม์ ก็สูญเสียความเชื่อมั่นในระบบการเงินที่มีคนกลางควบคุม จึงหันมาทำโปรเจกต์เกี่ยวกับสินทรัพย์ดิจิทัล ทำให้มีโอกาสรู้จักกับคุณ Buterin และเข้ามาร่วมทีมด้วย
หลังออกจาก Ethereum เขาค่อนข้างเก็บตัวเงียบจากสื่อ โดยล่าสุด คุณ Chetrit ถูกประเมินว่ามีทรัพย์สินมูลค่าประมาณ 1.4 หมื่นล้านบาท
ปิดท้ายด้วยผู้ที่เป็นจุดเริ่มต้นของกลุ่ม Ethereum Mafia อย่างคุณ “Vitalik Buterin”
ถึงแม้ผู้ร่วมก่อตั้งรายอื่น จะแยกตัวออกไปกันหมด 
แต่เขาก็ยังคงทำงานอยู่กับ Ethereum ต่อไป
โดยขณะนี้ เครือข่ายอยู่ในช่วงการปรับปรุงให้มีความเร็วและมีประสิทธิภาพ 
รองรับปริมาณธุรกรรมที่สูงขึ้น เช่น เปลี่ยนระบบยืนยันธุรกรรมเป็น Proof of Stake แทน
ปัจจุบัน Ethereum มีมูลค่าตลาดอยู่ที่ราว 11.2 ล้านล้านบาท 
ครองตำแหน่งคริปโทเคอร์เรนซี มูลค่าสูงเป็นอันดับ 2 ของตลาด รองจาก Bitcoin เท่านั้น
และคุณ Buterin ก็ถูกประเมินมูลค่าทรัพย์สินเอาไว้ที่ประมาณ 4.7 หมื่นล้านบาท 
กลายเป็นมหาเศรษฐีหมื่นล้าน ในวัยเพียง 28 ปี..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-
-
-